LV Eiropas Savienības Oficiālais Vēstnesis C 19/3

KOMISIJAS LĒMUMS

(2018. gada 18. janvāris),

ar ko izveido ekspertu grupu vidiskās atbilstības un pārvaldības jomā

(2018/C 19/03)

EIROPAS KOMISIJA,

ņemot vērā Līgumu par Eiropas Savienības darbību,

tā kā:

(1) Ar Līguma 191. pantu Eiropas Savienībai un dalībvalstīm ir uzticēts uzdevums nodrošināt, ka Savienības vides politika palīdz saglabāt, aizsargāt un uzlabot vides kvalitāti, un tās mērķis ir nodrošināt augstu aizsardzības līmeni.

(2) Lai nodrošinātu Savienības vides tiesību aktu labāku īstenošanu un ievērošanu atbilstoši Komisijas paziņojumam “Par ES rīcību vidiskās atbilstības un pārvaldības uzlabošanai” (1), Komisijai ir vajadzīga padomdevēja struktūra, kuras sastāvā ir lietpratīgi speciālisti.

(3) Tāpēc ir jāizveido ekspertu grupa vidiskās atbilstības un pārvaldības jomā un jānosaka tās uzdevumi un struktūra.

(4) Grupai būtu jāpalīdz izstrādāt norādījumus par labu praksi vidiskās atbilstības nodrošināšanā, citus palīdzīgus dokumentus, tostarp par profesionālajām prasmēm un lietpratību un valstu sistēmu novērtēšanu, kā arī komunikācijas un informācijas izplatīšanas pasākumus vidiskās atbilstības nodrošināšanas un pārvaldības jomā. Grupai būtu arī jāpalīdz koordinēt un uzraudzīt to, kā tiek īstenota rīcība ar mērķi uzlabot vidisko atbilstību un pārvaldību, kā arī jāpalīdz Komisijai sagatavot politikas iniciatīvas un tiesību aktu priekšlikumus, kas saistīti ar plašākiem vidiskās pārvaldības jautājumiem.

(5) Grupas sastāvā būtu jāiekļauj eksperti no ES dalībvalstīm, kā arī pārstāvji no esošajiem Eiropas profesionālajiem tīkliem, kuri risina jautājumus par vidiskās atbilstības nodrošināšanu un pārvaldību.

(6) Būtu jānosaka noteikumi par grupas locekļiem pieejamās informācijas izpaušanu.

(7) Personas dati būtu jāapstrādā saskaņā ar Eiropas Parlamenta un Padomes Regulu (EK) Nr. 45/2001 (2),

IR NOLĒMUSI ŠĀDI.

1. pants

Priekšmets

Ar šo izveido ekspertu grupu vidiskās atbilstības un pārvaldības jomā. Grupas nosaukums ir “Vidiskās atbilstības un pārvaldības forums”.

2. pants

Uzdevumi

Grupas uzdevumi ir:

a) palīdzēt Komisijai koordinēt un uzraudzīt to, kā tiek īstenota rīcība ar mērķi uzlabot vidisko atbilstību un pārvaldību, kā arī palīdzēt sagatavot tiesību aktu priekšlikumus un politikas iniciatīvas vidiskās atbilstības un pārvaldības jomā, tostarp šādos jautājumos: i) atbilstības veicināšana, uzraudzība un izpildes nodrošināšana (atbilstības nodrošināšana); ii) tiesu iestāžu pieejamība vides lietās; iii) piekļuve vidiskajai informācijai; iv) sabiedrības līdzdalība; v) citi pārvaldības jautājumi;

b) iedibināt sadarbību un koordināciju starp Komisiju, dalībvalstīm un esošajiem Eiropas profesionālajiem tīkliem (3) par jautājumiem, kas saistīti ar Savienības vides tiesību aktu, programmu un rīcībpolitiku īstenošanu;

c) nodrošināt pieredzes un labas prakses apmaiņu vidiskās atbilstības un pārvaldības jomā.

3. pants

Apspriešanās

Komisija var apspriesties ar grupu par jebkuru jautājumu, kas saistīts ar rīcību vidiskās atbilstības un pārvaldības jomā (tostarp par rīcību, kuras mērķis ir uzlabot vidisko atbilstību un pārvaldību) (4), šīs rīcības caurskatīšanu un pēc 2019. gada īstenojamās rīcības apzināšanu.

4. pants

Locekļi

1. Locekļi ir dalībvalstu iestādes un citas publiskas struktūras.

2. Konkrēti grupā piedalās šādas publiskās struktūras:

a) Eiropas Savienības Vides tiesību aktu īstenošanas un izpildes nodrošināšanas tīkls;

b) Eiropas Prokuroru tīkls vides tiesībaizsardzībai;

c) ES Tiesnešu forums vides tiesībaizsardzībai;

d) EnviCrimeNet;

e) Eiropas Vides aizsardzības aģentūru vadītāju tīkls;

f) Eiropas Augstāko revīzijas iestāžu organizācija;

g) Eiropols;

h) Eurojust.

3. Dalībvalstu iestādes un citas publiskās struktūras izvirza savus pārstāvjus, un tām ir pienākums nodrošināt, lai to pārstāvjiem būtu augsts lietpratības līmenis.

4. Tos locekļus, kuri vairs nespēj pilnvērtīgi piedalīties ekspertu grupas apspriedēs, kuri pēc attiecīgās Komisijas struktūrvienības domām neatbilst Līguma par Eiropas Savienības darbību 339. panta nosacījumiem vai kuri atkāpjas, vairs neaicina piedalīties grupas sanāksmēs, un līdz pilnvaru termiņa beigām tos var aizstāt ar citiem locekļiem.

5. pants

Priekšsēdētājs

Grupu vada pārstāvis no Komisijas Vides ģenerāldirektorāta (ENV ĢD).

6. pants

Darbība

1. Grupa rīkojas pēc ENV ĢD pieprasījuma, ievērojot attiecīgos horizontālos noteikumus par Komisijas ekspertu grupām (“horizontālie noteikumi”) (5).

2. Grupas sanāksmes parasti notiek Komisijas telpās.

3. ENV ĢD nodrošina sekretariāta pakalpojumus. Grupas un tās apakšgrupu sanāksmēs var piedalīties ieinteresēti Komisijas ierēdņi no citām struktūrvienībām.

4. Vienojoties ar ENV ĢD, grupa ar vienkāršu tās locekļu balsu vairākumu var pieņemt lēmumu par atklātām apspriedēm.

5. Apspriežu protokoliem par visiem darba kārtības punktiem un grupas sniegtajiem atzinumiem jābūt jēgpilniem un pilnīgiem. Protokolus sagatavo sekretariāts priekšsēdētāja pārraudzībā.

6. Atzinumus, ieteikumus vai ziņojumus grupa pieņem vienprātīgi. Balsojuma gadījumā tā rezultātu nosaka ar vienkāršu balsu vairākumu. Locekļi, kuri balsojuši pret, var pieprasīt, lai atzinumiem, ieteikumiem vai ziņojumiem tiktu pievienots dokuments, kurā sniegts viņu nostājas pamatojuma kopsavilkums.

7. pants

Apakšgrupas

1. ENV ĢD var izveidot apakšgrupas īpašu jautājumu izskatīšanai, pamatojoties uz ENV ĢD noteiktajiem darba uzdevumiem. Apakšgrupas strādā saskaņā ar horizontālajiem noteikumiem un atskaitās grupai. Apakšgrupas izformē, tiklīdz to uzdevums ir izpildīts.

2. Apakšgrupu locekļus, kas nav grupas locekļi, izvēlas ar publisku uzaicinājumu iesniegt pieteikumus, ievērojot horizontālos noteikumus (6).

8. pants

Pieaicinātie eksperti

ENV ĢD ad hoc kārtā darbam grupā vai apakšgrupās var pieaicināt ekspertus ar specifiskām zināšanām kādā darba kārtības jautājumā.

9. pants

Novērotāji

1. Privātpersonām, organizācijām vai publiskām struktūrām, kas nav minētas 4. pantā, pēc tieša uzaicinājuma, ievērojot horizontālos noteikumus, var piešķirt novērotāja statusu.

2. Organizācijas vai publiskās struktūras, kas ieceltas novērotāja statusā, izvirza savus pārstāvjus.

3. Novērotāji un to pārstāvji ar priekšsēdētāja atļauju var piedalīties grupas apspriedēs un sniegt speciālās zināšanas. Tomēr tiem nav balsstiesību, un tie nevar piedalīties grupas ieteikumu vai atzinumu formulēšanā.

10. pants

Reglaments

Vienojoties ar ENV ĢD un pamatojoties uz tā priekšlikumu, grupa ar vienkāršu tās locekļu balsu vairākumu, ievērojot horizontālos noteikumus (7), pieņem reglamentu, kura pamatā ir ekspertu grupu standarta reglaments.

11. pants

Dienesta noslēpums un klasificētas informācijas apstrāde

Uz grupas locekļiem un to pārstāvjiem, kā arī pieaicinātajiem ekspertiem un novērotājiem attiecas dienesta noslēpuma neizpaušanas pienākums, kas saskaņā ar Līgumiem un to īstenošanas noteikumiem attiecas uz visiem iestāžu locekļiem un to darbiniekiem, kā arī Komisijas drošības noteikumi, kas attiecas uz Savienības klasificētās informācijas aizsardzību un ir noteikti Komisijas Lēmumā (ES, Euratom) 2015/443 (8) un (ES, Euratom) 2015/444 (9). Ja viņi šo pienākumu neievēro, Komisija var veikt visus nepieciešamos pasākumus.

12. pants

Pārredzamība

1. Grupu un tās apakšgrupas reģistrē Komisijas Ekspertu grupu un citu līdzīgu struktūru reģistrā (“Ekspertu grupu reģistrs”).

2. Ekspertu grupu reģistrā publicē šādus datus par grupas sastāvu:

a) dalībvalstu iestāžu nosaukumi;

b) citu publisko struktūru nosaukumi;

c) novērotāju vārdi un uzvārdi.

3. Visus attiecīgos dokumentus, tostarp darba kārtību, protokolus un dalībnieku iesniegtos materiālus dara pieejamus Ekspertu grupu reģistrā, vai arī reģistrā norāda saiti uz tīmekļa vietni, kurā atrodama attiecīgā informācija. Piekļuve minētajām tīmekļa vietnēm ir tāda, kurai nav vajadzīga lietotāja reģistrācija un kurai nav nekādi citi piekļuves ierobežojumi. Darba kārtību un citus relevantus dokumentus publicē laicīgi pirms sanāksmes, un pēc sanāksmes laikus publicē tās protokolu. Izņēmumus prasībai par publicēšanu paredz tikai tad, ja uzskata, ka dokumenta izpaušana varētu kaitēt sabiedrības vai privāto interešu aizsardzībai, kā noteikts Eiropas Parlamenta un Padomes Regulas (EK) Nr. 1049/2001 (10) 4. pantā.

13. pants

Sanāksmju izdevumi

1. Grupas vai tās apakšgrupu darbā iesaistītas personas nesaņem atlīdzību par sniegtajiem pakalpojumiem.

2. Ar grupas un apakšgrupu darbu saistītos ceļa un uzturēšanās izdevumus grupas un apakšgrupu darbā iesaistītajām personām atlīdzina Komisija. Izdevumus atlīdzina saskaņā ar Komisijā spēkā esošajiem noteikumiem, nepārsniedzot pieejamās apropriācijas, kuras Komisijas struktūrvienībām piešķirtas saskaņā ar ikgadējo resursu piešķiršanas procedūru.

Briselē, 2018. gada 18. janvārī Komisijas vārdā – Komisijas loceklis Karmenu VELLA

(1) COM(2018) 10.

(2) Eiropas Parlamenta un Padomes 2000. gada 18. decembra Regula (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 8, 12.1.2001., 1. lpp.).

(3) Eiropas Savienības Vides tiesību aktu īstenošanas un izpildes nodrošināšanas tīkls (IMPEL), ES Tiesnešu forums vides tiesībaizsardzībai (EUFJE), Eiropas Prokuroru tīkls vides tiesībaizsardzībai (ENPE), EnviCrimeNet, Eiropas Vides aizsardzības aģentūru vadītāju tīkls (NEPA), Eiropas Augstāko revīzijas iestāžu organizācija (EUROSAI).

(4) COM(2018) 10.

(5) Komisijas 2016. gada 30. maija lēmums, ar ko nosaka horizontālus noteikumus attiecībā uz Komisijas ekspertu grupu izveidi un darbību, C(2016) 3301, 13. panta 1. punkts.

(6) C(2016) 3301, 10. pants un 14. panta 2. punkts.

(7) C(2016) 3301, 17. pants.

(8) Komisijas 2015. gada 13. marts Lēmums (ES, Euratom) 2015/443 par drošību Komisijā (OV L 72, 17.3.2015., 41. lpp.).

(9) Komisijas 2015. gada 13. marts Lēmums (ES, Euratom) 2015/444 par drošības noteikumiem ES klasificētas informācijas aizsardzībai (OV L 72, 17.3.2015., 53. lpp.).

(10) Eiropas Parlamenta un Padomes 2001. gada 30. maija Regula (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.).